CELEX: 32018D1213(01)
Language: el
Date: 2018-12-06 00:00:00
Title: Εκτελεστική απόφαση της Επιτροπής, της 6ης Δεκεμβρίου 2018, για τη δημοσίευση, στην Επίσημη Εφημερίδα της Ευρωπαϊκής Ένωσης, της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου — «Странджански манов мед» (Strandzhanski manov med) / «Maнов мед от Странджа» (Manov med ot Strandzha) (ΠΟΠ)

13.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 449/11
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 6ης Δεκεμβρίου 2018
         για τη δημοσίευση, στην Επίσημη Εφημερίδα της Ευρωπαϊκής Ένωσης, της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου
         «Странджански манов мед» (Strandzhanski manov med) / «Maнов мед от Странджа» (Manov med ot Strandzha) (ΠΟΠ)
         (2018/C 449/04)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α),
         Εκτιμώντας τα ακόλουθα:
         
                     (1)
                  
                  
                     Η Βουλγαρία υπέβαλε στην Επιτροπή αίτηση για την προστασία της ονομασίας «Странджански манов мед» (Strandzhanski manov med) / «Maнов мед от Странджа» (Manov med ot Strandzha) σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ένστασης σύμφωνα με το άρθρο 51 του κανονισμού (ΕΕ) αριθ. 1151/2012, το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του εν λόγω κανονισμού για την ονομασία «Странджански манов мед» (Strandzhanski manov med) / «Maнов мед от Странджа» (Manov med ot Strandzha) θα πρέπει να δημοσιευτούν στην Επίσημη Εφημερίδα της Ευρωπαϊκής Ένωσης,
                  
               ΑΠΟΦΑΣΙΖΕΙ:
         
            Άρθρο μόνο
            Το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 για την ονομασία «Странджански манов мед» (Strandzhanski manov med) / «Maнов мед от Странджа» (Manov med ot Strandzha) (ΠΟΠ) παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της καταχώρισης της ονομασίας που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 6 Δεκεμβρίου 2018.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
      
      
         
            ΠΑΡΑΡΤΗΜΑ
            ΕΝΙΑΙΟ ΕΓΓΡΑΦΟ
            
               «СТРАНДЖАНСКИ МАНОВ МЕД» (STRANDZHANSKI MANOV MED) / «MAНОВ МЕД ОТ СТРАНДЖА» (MANOV MED OT STRANDZHA)
            
            
               Αριθ. ΕΕ: PDO-BG-02306 — 12.4.2017
            
            
               ΠΟΠ ( X ) ΠΓΕ ( )
            
            1.   Ονομασία/-ες
            
            «Странджански манов мед» (Strandzhanski manov med)/«Maнов мед от Странджа» (Manov med ot Strandzha)
            2.   Κράτος μέλος ή τρίτη χώρα
            
            Βουλγαρία
            3.   Περιγραφή του γεωργικού προϊόντος ή τροφίμου
            
            3.1.   
                  Τύπος προϊόντος
               
            
            Κλάση 1.4. Λοιπά προϊόντα ζωικής προέλευσης (αυγά, μέλι, διάφορα γαλακτοκομικά προϊόντα πλην βουτύρου κ.λπ.)
            3.2.   
                  Περιγραφή του προϊόντος για το οποίο ισχύει η ονομασία υπό (1)
               
            
            Το «Strandzhanski manov med» είναι μέλι που παράγεται από μέλισσες από τις εκκρίσεις των ζωντανών τμημάτων φυτών και από τις απεκκρίσεις εντόμων που απομυζούν φυτά, τις οποίες συλλέγουν οι μέλισσες, τις συνδυάζουν με συγκεκριμένες δικές τους ουσίες, τις αποθηκεύουν, τις αφυδατώνουν και τις αποθέτουν σε κηρήθρα για να ωριμάσουν εντός της γεωγραφικής περιοχής που αναφέρεται στο σημείο 4. Το προϊόν «Strandzhanski manov med» παράγεται από μελίτωμα που εκκρίνεται από ορισμένα έντομα και από τον χυμό βελανιδιών, που συλλέγονται από τις μέλισσες.
            
               Οργανοληπτικά χαρακτηριστικά:
            
            Εξωτερική όψη: αδιαφανές, ελαφρώς οπαλίζον, χωρίς ίχνη γόνου ή άλλου μηχανικού πολτού και χωρίς ενδείξεις ζύμωσης.
            Χρώμα: καφέ ή σκούρο καφέ έως μαύρο χρώμα, με πρασινωπή απόχρωση. Μετά την κρυστάλλωση, το χρώμα μπορεί να αλλάξει σε ανοικτό καφέ ή γκρι.
            Υφή: πυκνή, ρευστή, ημικρυσταλλική ή κρυσταλλωμένη μάζα.
            Γεύση: γλυκιά, ελαφρώς όξινη, με πικρές νότες.
            Άρωμα: φρυγμένα φρούτα και καραμέλα.
            
               Απαιτήσεις σχετικά με τη σύνθεση του μελιού:
            
            
               Φυσικοχημικές ιδιότητες:
            
            
                        περιεκτικότητα σε φρουκτόζη και σε γλυκόζη
                     
                     
                        όχι λιγότερο από 45 g/100 g
                     
                  
                        περιεκτικότητα σε σακχαρόζη
                     
                     
                        όχι περισσότερο από 5 g/100 g
                     
                  
                        ποσοστό υγρασίας
                     
                     
                        19 % κατ’ ανώτατο όριο
                     
                  
                        περιεκτικότητα σε μη υδατοδιαλυτές ουσίες
                     
                     
                        όχι περισσότερο από 0,1  g/100 g
                     
                  
                        ηλεκτρική αγωγιμότητα
                     
                     
                        πρέπει να υπερβαίνει τα 0,95  mS/cm
                     
                  
                        ελεύθερα οξέα
                     
                     
                        όχι περισσότερο από 50 χιλιοστοϊσοδύναμα οξέος ανά 1 000  g
                     
                  
                        δείκτης διαστάσης
                     
                     
                        πάνω από 12 μονάδες Schade μετά τη λήψη
                     
                  
                        περιεκτικότητα υδροξυμεθυλοφουρφουράλης (HMF)
                     
                     
                        όχι περισσότερο από 10 mg/kg μετά τη λήψη του μελιού
                     
                  Το «Strandzhanski manov med» διαφοροποιείται από το μέλι με βάση το νέκταρ κυρίως ως προς την υψηλή ηλεκτρική αγωγιμότητά του, η οποία οφείλεται στην υψηλότερη περιεκτικότητά του σε μικροθρεπτικά συστατικά: κάλιο (1 568-1 676 mg/kg), μαγνήσιο (149-169 mg/kg), λίθιο (0,11-0,33 mg/kg), μαγγάνιο (34-51 mg/kg), και αντιοξειδωτικά: περιεκτικότητα σε φαινόλη (56 - 165 mg/kg). Χαρακτηρίζεται από υψηλά επίπεδα μελεζιτόζης (4-11 %) και ερλόζης. Ένα άλλο ιδιαίτερο χαρακτηριστικό είναι η παρουσία κουερσιτόλης και κεστόζης. Ένα άλλο χαρακτηριστικό του «Strandzhanski manov med» είναι ότι περιέχει στοιχεία μελιτώματος (HDE), δηλαδή σπόρια μυκήτων, κονίδια, υφές κ.λπ., που είναι αποτέλεσμα της συγκεκριμένης διαδικασίας παραγωγής και συγκομιδής.
            
               Παλινολογικά (γυρεολογικά) χαρακτηριστικά:
            
            Το «Strandzhanski manov med» είναι μέλι μελιτώματος που περιέχει γύρη ποικίλης βοτανικής προέλευσης. Ο πλούτος των φυτικών ειδών στη Strandzha περιλαμβάνει: Trifolium (λευκό τριφύλλι), Vicia (κουκιά), Lotus (Λωτός ο τριφυλλόσχημος), Tilia (linden), Echium (οικογένεια Boraginaceae), Rubus, Matricaria (οικογένεια Asteraceae), Daucus (Umbelliferae), Potentilla (Rosaceae), Paliurus, Dorycnium (οικογένεια Fabaceae), Brassicaceae, Κληματίτης (Clematitis vitalba), Κίστος (φασκομηλιά, ροζ τριανταφυλλιά), Plantago και Χηνοποδιίδες.
            Τα παλινολογικά χαρακτηριστικά του «Strandzhanski manov med» επηρεάζονται από συγκεκριμένα φυτά στην περιοχή Strandzha που δεν απαντούν αλλού στη Βουλγαρία. Τα είδη αυτά είναι τα εξής: Ophrys reinholdii, Verbascum bugulifolium, Teucrium lamiifolium, ροδοκόκκαρο δάφνης, Hypericum androsaemum, Stachys thracica και Epimedium pubigerum. Τα χαρακτηριστικά αυτά επηρεάζονται επίσης από την υπολειμματική χλωρίδα της τριτογενούς περιόδου —είδη τα οποία ήταν ευρέως διαδεδομένα στην περιοχή Strandzha κατά τη διάρκεια της τριτογενούς περιόδου— όπως Cicer montbretii, Erica arborea, μουστάρδα, κοινή ερείκη, φασκόμηλο, Hypericum calycinum και άλλα.
            Η ευρωπαϊκή εξάπλωση επτά εξ αυτών περιορίζεται στην περιοχή Strandzha και στον Καύκασο: Ilex colchica, Daphne pontica, καυκάσια μύρτιλλα, Rhododendron ponticum, δρυς Strandzha, Veronica turrilliana και δρυς απόδισκη.
            3.3.   
                  Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
               
            
            Η σίτιση των μελισσών δεν επιτρέπεται κατά την περίοδο της συγκομιδής του μελιού. Οι μέλισσες μπορούν να σιτίζονται την άνοιξη και μετά τη λήψη του μελιού πριν από τον χειμώνα σε ποσότητες απαραίτητες για τη δημιουργία αποθεμάτων και την εξασφάλιση της επιβίωσης της αποικίας τον χειμώνα. Οι αποικίες μπορούν να σιτίζονται με ζάχαρη, ζαχαροζύμαρο και σιρόπια ζάχαρης. Οι μέλισσες μπορούν επίσης να τρέφονται με το μέλι που παράγουν. Οι παραγωγοί πρέπει να διασφαλίσουν ότι τα χειμερινά αποθέματα δεν θα βρουν δίοδο προς το πλεονάζον μέλι («Strandzhanski manov med»).
            3.4.   
                  Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
               
            
            Το «Strandzhanski manov med» παράγεται σε μελισσοκομεία (κυρίως στατικού τύπου) στα δάση βελανιδιάς (δρυός) του ορεινού όγκου Strandzha, τα οποία πρέπει να βρίσκονται εντός της οριοθετημένης γεωγραφικής περιοχής. Η λήψη του «Strandzhanski manov med» πραγματοποιείται κατά τους μήνες Ιούνιο, Ιούλιο και Αύγουστο. Οι αποικίες των μελισσών πρέπει να βρίσκονται στην οριοθετημένη γεωγραφική περιοχή καθ’ όλη τη διάρκεια του έτους.
            Το «Strandzhanski manov med» παράγεται με τον ακόλουθο τρόπο:
            
                        1)
                     
                     
                        μεταφορά των πλαισίων του σφραγισμένου μελιού στις εγκαταστάσεις·
                     
                  
                        2)
                     
                     
                        απολέπιση και φυγοκέντρηση των κηρυθρών του μελιού·
                     
                  
                        3)
                     
                     
                        φιλτράρισμα και έγχυση σε δοχεία που προορίζονται για την αποθήκευση·
                     
                  
                        4)
                     
                     
                        μεταφορά των έτοιμων δοχείων του μελιού στην αποθήκη.
                     
                  Όλα τα στάδια της παραγωγής πρέπει να πραγματοποιούνται εντός της οριοθετημένης γεωγραφικής περιοχής, ώστε να διασφαλίζεται η ποιότητα του προϊόντος και η πλήρης ιχνηλασιμότητά του.
            3.5.   
                  Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία
               
            
            Για να διασφαλιστεί η ποιότητα και η πλήρης ιχνηλασιμότητα του προϊόντος, το μέλι συσκευάζεται εντός της γεωγραφικής περιοχής που αναφέρεται στο σημείο 4, και το βάρος δεν υπερβαίνει τα 1 500 gr.
            Για να διασφαλιστεί η ποιότητα και, ιδίως, για να διαφυλαχθούν τα οργανοληπτικά και φυσικοχημικά χαρακτηριστικά του «Strandzhanski manov med», η συσκευασία και η επισήμανση θα πρέπει να πραγματοποιούνται εντός της γεωγραφικής περιοχής, καθώς κατά τη μεταφορά σε νέα τοποθεσία εκτός της γεωγραφικής περιοχής, η ποιότητα του προϊόντος μπορεί δυνητικά να μεταβληθεί λόγω των αυξημένων θερμοκρασιών. Όλες οι διεργασίες θα πρέπει να πραγματοποιούνται εντός της γεωγραφικής περιοχής, ώστε να αποφευχθεί η ανάμειξη με άλλους τύπους μελιού που δεν καλύπτονται από την εν λόγω προστατευόμενη ονομασία προέλευσης, καθώς και η απορρόφηση ξένων οσμών. Το «Strandzhanski manov med» δεν πρέπει να μεταφέρεται εκτός της γεωγραφικής περιοχής με σκοπό τη συσκευασία του, επειδή πρόκειται για υγροσκοπικό προϊόν και είναι σημαντικό να προστατεύεται από την υγρασία, καθώς αυτή υποβαθμίζει τα οργανοληπτικά και φυσικοχημικά του χαρακτηριστικά.
            Απαγορεύεται η χύμα πώληση του «Strandzhanski manov med».
            3.6.   
                  Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία
               
            
            —
            4.   Συνοπτική οριοθέτηση της γεωγραφικής περιοχής
            
            Το «Strandzhanski manov med» παράγεται στους ακόλουθους δήμους: Sozopol, Primorsko, Tsarevo, Malko Tarnovo και Sredets.
            5.   Δεσμός με τη γεωγραφική περιοχή
            
            5.1.   
                  Ιδιαιτερότητα της γεωγραφικής περιοχής
               
            
            Η γεωγραφική περιοχή καλύπτει τον ορεινό όγκο Strandzha και έχει υγρό ηπειρωτικό ή ωκεάνιο κλίμα. Η περιοχή χαρακτηρίζεται επίσης από ήπιες θερμοκρασίες· συχνές ομίχλες την άνοιξη και το καλοκαίρι, οι οποίες ενίοτε διατηρούνται μέχρι αργά το πρωί· ήπιες θερμοκρασίες και υψηλή υγρασία αέρα. Αυτές οι συνθήκες διευκολύνουν τη διάλυση των εκκρινόμενων ουσιών που συλλέγουν τα έντομα στην επιφάνεια του φυλλώματος. Οι ελαφριές ομίχλες βοηθούν να διασφαλιστεί ότι δεν χάνονται σταγόνες χυμού, καθώς στην περίπτωση βαρύτερης ομίχλης, αυτές οι σταγόνες γίνονται μεγαλύτερες και πέφτουν από το φύλλο. Ο συνδυασμός κλιματικών παραγόντων —θαλασσινής υγρασίας κοντά σε βουνά, αλλά χωρίς έντονες βροχοπτώσεις και σχετικά ζεστού κλίματος χωρίς ακραίες θερμοκρασίες—, καθώς και η εγγύτητα της θάλασσας και των δασών βελανιδιάς παρέχουν εξαιρετικές συνθήκες στους παραγωγούς μελιτώματος, δηλαδή τις αφίδες [Lachnus roboris, L. pallipes, Monelliopsis caryae, Tuberculatus (Tuberculloides) querceus και Τ. annulatus], το σκαθάρι της βελανιδιάς (Curculio Glandium) και το έντομο της καστανιάς (Cydia Splendana).
            Η ιδιαίτερη γεωγραφική θέση του ορεινού όγκου, με την εγγύτητά της σε τρεις μεγάλες θαλάσσιες λεκάνες —της Μαύρης Θάλασσας, της θάλασσας του Μαρμαρά και του Αιγαίου πελάγους, και τους κλιματολογικούς παράγοντες που δημιουργούνται— σχετικά υψηλή υγρασία αέρα και ήπιες θερμοκρασίες, καθώς και το παλαιοντολογικό της ιστορικό (απουσία πάγου στην τεταρτογενή περίοδο) δημιουργούν συνθήκες στις οποίες τα στοιχεία χλωρίδας μπορούν να βρεθούν σε συνδυασμούς που είναι μοναδικοί για την ήπειρο. Η κίνηση των ροών υγρού αέρα από τη θάλασσα προς το εσωτερικό της περιοχής Strandzha διευκολύνεται από τις στρογγυλεμένες κορυφογραμμές των βουνών, τα βαθιά φαράγγια και τις κοιλάδες των ποταμών. Η φυτική ζωή που ήταν διαδεδομένη στην Ευρώπη πριν από αρκετά εκατομμύρια χρόνια κατά τη διάρκεια της τριτογενούς περιόδου διατηρείται εδώ μέχρι σήμερα.
            Η χλωρίδα της περιοχής Strandzha διαφέρει από τους ευρωπαϊκούς φυτικούς σχηματισμούς και μοιάζει πολύ με την ποντιακή χλωρίδα του Καυκάσου και της Μικράς Ασίας, με πολλά υπολειμματικά είδη της τριτογενούς περιόδου και ενδημικά είδη που μπορούν να ανιχνευθούν με ανάλυση του φάσματος γύρης. Η περιοχή Strandzha περιλαμβάνει πολλές προστατευόμενες περιοχές, φυσικά καταφύγια και φυσικά ενδιαιτήματα, με αποτέλεσμα ένα ευνοϊκό περιβάλλον για τις μέλισσες και τη μελισσοκομία. Η Strandzha αναγνωρίζεται ως ένας από τους πέντε τομείς προτεραιότητας για την προστασία του περιβάλλοντος στην ΕΕ και περιλαμβάνεται στο πανευρωπαϊκό οικολογικό δίκτυο Natura 2000. Στην περιοχή κυριαρχούν τα δάση βελανιδιάς και οξιάς —το μεγαλύτερο ποσοστό δασών βελανιδιάς αποτελούνται από Quercus petraea (ασημί βελανιδιά - 47,8 %) και Q. frainetto (ιταλική/ουγγρική βελανιδιά - 41,8 %)- τα οποία παρέχουν τροφή για τις αφίδες και τα σκαθάρια που παράγουν το μελίτωμα.
            Τα φτωχά εδάφη —καφέ κανελί δασικά και ποδζολανικά κίτρινα εδάφη— και η απουσία βιομηχανικής δραστηριότητας περιορίζουν τις γεωργικές καλλιέργειες, η ανθοφορία των οποίων θα μπορούσε να επηρεάσει δυσμενώς την ποιότητα του μελιού.
            5.2.   
                  Ανθρώπινοι παράγοντες
               
            
            Η μελισσοκομία ήταν πάντα μια συνηθισμένη δραστηριότητα στην περιοχή Strandzha. Πρόκειται για ένα παλιό μέσο διαβίωσης, όπως μαρτυρούν οι πλεκτές κυψέλες και τα κατάλοιπα που ανάγονται στα τέλη του 19ου αιώνα και εξακολουθούν να βρίσκονται σε χρήση σήμερα. Οι μελισσοκόμοι πραγματοποιούν τα ακόλουθα βήματα ώστε να διασφαλίζουν ότι παράγεται μόνο μελίτωμα:
            
               Στάδιο Ι
            
            Οι μέλισσες συλλέγουν το μελίτωμα, κυρίως από φυλλοβόλα δάση βελανιδιάς, και το επεξεργάζονται για να παραγάγουν ώριμο μέλι: «Strandzhanski manov med». Κατά τη διάρκεια της κύριας περιόδου συλλογής, πάνω από το κιβώτιο γόνου τοποθετούνται υπερκείμενα και/ή σώματα για να διαχωρίζεται το πλεόνασμα του μελιού.
            
               Στάδιο II
            
            Μόλις το μέλι φτάσει σε ικανοποιητικό επίπεδο ωρίμανσης στην κηρήθρα, η κηρήθρα αφαιρείται από τις κυψέλες και μεταφέρεται στην εγκατάσταση φυγοκέντρησης.
            Μετά τη φυγοκέντρηση το μέλι φιλτράρεται, ομογενοποιείται και διαυγάζεται σε δεξαμενές καθίζησης για τουλάχιστον 24 ώρες.
            
               Στάδιο ΙΙΙ
            
            Το μέλι διατηρείται σε δοχεία που προορίζονται για την αποθήκευση τροφίμων. Η μετάγγιση, η συσκευασία και η επισήμανση πραγματοποιούνται σε καθαρές και κατάλληλες εγκαταστάσεις. Το κρυσταλλωμένο μέλι υγροποιείται με θέρμανση σε θερμοκρασία που δεν υπερβαίνει τους 42 °C, τη θερμοκρασία που φτάνει το μέλι στην κυψέλη κατά τη συγκομιδή του. Η διαστατική δραστηριότητα διατηρείται σε αυτή τη θερμοκρασία.
            5.3.   
                  Ιδιοτυπία του προϊόντος
               
            
            Η μοναδικότητα του «Strandzhanski manov med» οφείλεται κυρίως στα φυσικά/χημικά, παλινολογικά και οργανοληπτικά χαρακτηριστικά του.
            Ένα ιδιαίτερο χαρακτηριστικό του «Strandzhanski manov med» είναι η ιδιαίτερα υψηλή ηλεκτρική αγωγιμότητά του –η οποία πρέπει να υπερβαίνει τα 0,95 mS/cm– σε σύγκριση με άλλα μέλια μελιτώματος.
            Το μέλι χαρακτηρίζεται από υψηλή δραστηριότητα διαστάσεως (λόγω της σύνθεσής του, που είναι πλούσια σε ένζυμα, ως αποτέλεσμα της δευτερεύουσας επεξεργασίας από τις αφίδες και τα σκαθάρια) και χαμηλή περιεκτικότητα σε υδροξυμεθυλοφουρφουράλη (HMF).
            Αυτά τα χαρακτηριστικά οφείλονται στα εκτεταμένα δάση βελανιδιάς (που καλύπτουν πάνω από το 70 % της περιοχής), τα οποία, σε συνδυασμό με τις ήπιες θερμοκρασίες και την υψηλή υγρασία του αέρα, δημιουργούν τις συνθήκες για μεγάλη επιφάνεια φυλλώματος, στοιχείο που παρέχει ευνοϊκό περιβάλλον για τις αφίδες και τα σκαθάρια. Οι εκκρίσεις των εντόμων αυτών και οι εκκρίσεις των ζωντανών τμημάτων των φυτών είναι αυτές που συλλέγονται από τις μέλισσες και μετατρέπονται σε αυτό το μέλι.
            Το φάσμα γύρης του «Strandzhanski manov med», συμπεριλαμβανομένης της γύρης των φυτών που βρίσκονται μόνο στην περιοχή Strandzha (βλέπε σημείο 3.2), το διαφοροποιεί από το μέλι που παράγεται αλλού, γεγονός που οφείλεται άμεσα στον δεσμό μεταξύ του προϊόντος «Strandzhanski manov med» και του ορεινού όγκου της Strandzha. Μελέτες του φάσματος γύρης επέτρεψαν τον προσδιορισμό των γεωγραφικών δεικτών —ενδημικών και υπολειμματικών ειδών της τριτογενούς περιόδου, τα οποία λόγω της παρουσίας τους ή της συχνότητας της παρουσίας τους στο φάσμα γύρης καθορίζουν τα γεωγραφικά σύνορα της περιοχής Strandzha.
            Είναι ιδιαίτερα σημαντικό τα μελισσοκομεία να βρίσκονται στην οριοθετημένη γεωγραφική περιοχή καθ’ όλη τη διάρκεια του έτους, δηλαδή να είναι στάσιμου τύπου.
            Το «Strandzhanski manov med» έχει αισθητά πιο σκούρο χρώμα, ιδιαίτερο άρωμα και ελαφρώς όξινη και πιο πικρή γεύση από το μέλι που έχει ως βάση το νέκταρ.
            5.4.   
                  Αιτιώδης σχέση της γεωγραφικής περιοχής με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)
               
            
            Το «Strandzhanski manov med» είναι ένα προϊόν που συνδέεται στενά με την περιοχή προέλευσής του, ως αποτέλεσμα της βιοοικολογικής αλληλεξάρτησης και της ισορροπίας μεταξύ των πληθυσμών των αφίδων και των σκαθαριών που παράγουν μελίτωμα, την παρουσία εκτεταμένων συστάδων βελανιδιάς και οξιάς και του συνήθως ήπιου κλίματος. Η τοπική δασική βλάστηση παρέχει τροφή στους παραγωγούς μελιτώματος και το ιδιαίτερο ήπιο κλίμα της περιοχής Strandzha (επαρκής υγρασία αέρα, μέτριες θερμοκρασίες, ομίχλη την άνοιξη και το καλοκαίρι) ευνοεί την έκκριση μελιτώματος και τη συλλογή του από τις μέλισσες. Στην περιοχή Strandzha, η κύρια τροφή για τις μέλισσες κατά τους μήνες Ιούνιο, Ιούλιο και Αύγουστο είναι το μελίτωμα βελανιδιάς. Κατά τη διάρκεια της περιόδου που συλλέγεται το μελίτωμα στη Strandzha, δεν υπάρχουν άλλα είδη που παράγουν άφθονο νέκταρ, όπως συστάδες ακακίας ή φλαμουριάς, που θα άνθιζαν και θα προκαλούσαν την ανάμειξη του μελιού με βάση το νέκταρ με το μέλι μελιτώματος. Η σύνθεση του μελιτώματος που παρέχει τροφή για τις μέλισσες οδηγεί σε υψηλότερη περιεκτικότητα σε μικροθρεπτικά συστατικά και αντιοξειδωτικά σε αυτό το μέλι, σε σύγκριση με το μέλι με βάση το νέκταρ. Η ένταση του χρώματος και η ελαφρά οξύτητα και πικράδα της γεύσης οφείλονται στη μικροχλωρίδα που υπάρχει στο μελίτωμα και στην περίοδο συλλογής.
            Το προστατευόμενο καθεστώς της φυσικής περιοχής Strandzha αποκλείει την εντατική καλλιέργεια και συμβάλλει στην καθαρότητα του προϊόντος. Η φυτογεωγραφία της περιοχής Strandzha είναι μοναδική στην Ευρώπη. Η γύρη των φυτών που είναι τυπικά της περιοχής Strandzha ή ενδημούν στην περιοχή Strandzha διαφοροποιεί το φάσμα γύρης του «Strandzhanski manov med». Ενδημικά ποντιακά είδη που βρίσκονται μόνο κατά μήκος της νότιας ακτής της Μαύρης Θάλασσας μεταξύ Strandzha, των βουνών του Πόντου και του Καυκάσου, περιλαμβάνουν τα Rhododendron ponticum, Daphne pontica, και Ilex colchica, και τα οποία συμβάλλουν στα παλινολογικά χαρακτηριστικά του «Strandzhanski manov med». Αυτή η μοναδική βλάστηση επηρεάζει επίσης τα οργανοληπτικά χαρακτηριστικά και το άρωμα του μελιού, θεμελιώνοντας τη φυσική σχέση ανάμεσα στο περιβάλλον και το προϊόν.
            
               Παραπομπή στη δημοσίευση των προδιαγραφών
            
            (άρθρο 6 παράγραφος 1 δεύτερο εδάφιο του παρόντος κανονισμού)
            http://www.mzh.government.bg/bg/politiki-i-programi/politiki-i-strategii/politiki-po-agrohranitelnata-veriga/zashiteni-naimenovaniya/zayavlenie-za-znp-strandzhanski-manov-medmanov-med-ot-strandzha/